b'\n_START_ARTICLE_\nGerhart Hauptmann\n_START_PARAGRAPH_\nGerhart Hauptmann (Gerhartas Hauptmanas; 1862 m. lapkri\xc4\x8dio 15 \xe2\x80\x93 1946 bir\xc5\xbeelio 6), ra\xc5\xa1ytojas, svarbus voki\xc5\xa1kai ra\xc5\xa1\xc4\x99s nat\xc5\xabralizmo atstovas.\n_START_SECTION_\nGyvenimas\n_START_PARAGRAPH_\nGerhartas Hauptmanas gim\xc4\x97 Oberzalcbrune (dabartin\xc4\x97 Lenkija), vie\xc5\xa1bu\xc4\x8dio savininko \xc5\xa1eimoje. Mok\xc4\x97si kaimo mokykloje ir realin\xc4\x97je mokykloje Breslau, nuo 1878 m. baland\xc5\xbeio \xc4\x97m\xc4\x97 mokytis \xc5\xbeem\xc4\x97s \xc5\xabkio Lohnig dvare, o v\xc4\x97liau Lederose (Silezijoje).\n_START_SECTION_\nSkulptorius ir literatas\n_START_PARAGRAPH_\nB\xc5\xabdamas 18 met\xc5\xb3 prad\xc4\x97jo lankyti skulpt\xc5\xabros klas\xc4\x99 Breslau Karali\xc5\xa1koje meno ir amat\xc5\xb3 mokykloje. Po trump\xc5\xb3 skulpt\xc5\xabros studij\xc5\xb3 Breslau ir Jenoje prad\xc4\x97jo pirmuosius literat\xc5\xabrinius bandymus. Ra\xc5\xa1ymui j\xc4\xaf paskatino Ernst Haeckel ir Rudolf Eucken, kurie lank\xc4\x97si Jenoje, paskaitos. Hauptmanas daug keliavo, \xc4\xafskaitant Ispanij\xc4\x85, \xc5\xa0veicarij\xc4\x85 ir Italij\xc4\x85. Jo skulptoriaus karjera Romoje 1883-4 metais \xc5\xbelugo. 1885 m. vedus pasiturin\xc4\x8di\xc4\x85 Marie Thienemann (1860\xe2\x80\x931914), kuri buvo viena i\xc5\xa1 penki\xc5\xb3 Drezdeno prekybininko Berthold Thienemann dukter\xc5\xb3, Hauptmano finansin\xc4\x97s problemos dingo. Nuo to laiko jis gal\xc4\x97jo dirbti kaip laisvas ra\xc5\xa1ytojas. Hauptmanas su savo \xc5\xbemona persik\xc4\x97l\xc4\x97 \xc4\xaf Berlyn\xc4\x85, kur bendravo su daugeliu modernizmo meninink\xc5\xb3, pvz., Arno Holz.\n_START_SECTION_\nMenininko karjera\n_START_PARAGRAPH_\nPirmuosiuose savo \xc4\xafvairi\xc5\xb3 \xc5\xbeanr\xc5\xb3 darbuose intensyviai naudojo nat\xc5\xabralizm\xc4\x85, pvz., novel\xc4\x97 Bahnw\xc3\xa4rter Thiel, pjes\xc4\x97s Vor Sonnenaufgang (\xe2\x80\x9ePrie\xc5\xa1 au\xc5\xa1tant\xe2\x80\x9c) ir Die Weber (\xe2\x80\x9eAud\xc4\x97jai\xe2\x80\x9c). Jo pirmoji pjes\xc4\x97 Vor Sonnenaufgang (1889) laikoma vienu i\xc5\xa1 pagrindini\xc5\xb3 nat\xc5\xabralizmo k\xc5\xabrini\xc5\xb3; \xc4\x8dia vaizduojamas moralinis valstie\xc4\x8di\xc5\xb3 \xc5\xa1eimos nuosmukis, kai jai staiga pavyksta praturt\xc4\x97ti, nes j\xc5\xb3 \xc5\xbeem\xc4\x97je atrandama anglis. Su \xc5\xa1iuo k\xc5\xabriniu jis akimirksniu i\xc5\xa1gars\xc4\x97jo, nes pjes\xc4\x97s pastatymas suk\xc4\x97l\xc4\x97 vien\xc4\x85 did\xc5\xbeiausi\xc5\xb3 skandal\xc5\xb3 vokie\xc4\x8di\xc5\xb3 teatro istorijoje._NEWLINE_V\xc4\x97liau nuo nat\xc5\xabralizmo pama\xc5\xbeu tolo, k\xc5\xabryboje atsirado romantini\xc5\xb3 element\xc5\xb3. \xc5\xbdlugus pirmajai santuokai, 1904 m. jis ved\xc4\x97 antr\xc4\x85kart. Antroji \xc5\xbemona buvo aktor\xc4\x97 Margarete Marschalk (1875\xe2\x80\x931957), jaunesnioji jo draugo kompozitoriaus Max Marschalk, k\xc5\xabrusio muzik\xc4\x85 kai kurioms Hauptmano dramoms, sesuo. J\xc4\x85 Hauptmanas buvo \xc4\xafsimyl\xc4\x97j\xc4\x99s jau 1893 m. ir nuo 1900 m., dar tebeb\xc5\xabdamas ved\xc4\x99s Marie Thienemann, su Margarete Marschalk tur\xc4\x97jo s\xc5\xabn\xc5\xb3 Benvenuto. Antrajai \xc5\xbemonai jis jau 1900 m. \xc4\x97m\xc4\x97si statyti nam\xc4\x85 \xe2\x80\x9eHaus Wiesenstein\xe2\x80\x9c Agnetendorfe._NEWLINE_Tragikomedijoje Die Ratten (\xc5\xbdiurk\xc4\x97s), dramoje Rose Bernd ir komedijoje Der Biberpelz (\xe2\x80\x9eBebro kailis\xe2\x80\x9c) v\xc4\x97l gr\xc4\xaf\xc5\xbeo prie socialin\xc4\x97s kritikos. 1912 m. Hauptmanas tapo Nobelio literat\xc5\xabros premijos laureatu, nepaisant to, kad testamente Nobelis buvo nurod\xc4\x99s premij\xc4\x85 skirti tik idealistiniams k\xc5\xabriniams.'